Broj: 711-I-231-P-191-20/21-06-8

Zagreb, 15. siječnja 2021.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković, Tončice Božić i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnice Ljiljane Blažević, predsjednice Fonda za obnovu i razvoj Grada Vukovara**, pokrenutom Odlukom Povjerenstva broj: 711-I-1638-P-191/20-02-08 od 2. listopada 2020.g., na 111. sjednici, održanoj dana 15. siječnja 2021.g., donosi sljedeću:

**ODLUKU**

1. **Istovremenim obnašanjem dužnosti predsjednice Fonda za obnovu i razvoj Grada Vukovara i obavljanjem funkcije predsjednice Nadzornog odbora trgovačkog društva Luka-Vukovar d.o.o., u razdoblju od 16. travnja 2018.g. do dana donošenja ove Odluke, dužnosnica** **Ljiljana Blažević, predsjednica Fonda za obnovu i razvoj Grada Vukovara, počinila je povredu članka 14. stavka 1. ZSSI-a.**
2. **Za povredu ZSSI-a, opisanu pod točkom I. izreke ove Odluke, dužnosnici Ljiljani Blažević izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 6.000,00 kn, koja će trajati 6 mjeseci te će se izvršiti u 6 jednakih uzastopnih mjesečnih obroka, svaki u pojedinačnom mjesečnom iznosu od 1.000,00 kn.**
3. **Poziva se dužnosnica Ljiljana Blažević da bez odgađanja razriješi situaciju povrede odredbi ZSSI-a opisanu u točki I. izreke ove Odluke.**

Obrazloženje

Povjerenstvo je na 100. sjednici, održanoj 2. listopada 2020.g. pokrenulo postupak protiv dužnosnice Ljiljane Blažević, predsjednice Fonda za obnovu i razvoj Grada Vukovara, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije članice Nadzornog odbora trgovačkog društva Luka-Vukovar d.o.o.

Dužnosnica je u zakonom propisanom roku dostavila pisano očitovanje na Odluku o pokretanju postupka u kojem se u bitnome navodi kako dužnosnica smatra da ne postoji pravni temelj za donošenje Odluke o pokretanju postupka budući da Povjerenstvo pogrešno smatra da je radno mjesto predsjednika Fonda za obnovu i razvoj Grada Vukovara radno mjesto sa statusom dužnosnika. Dužnosnica nadalje iznosi stav da se na njen radno pravni status ne može primijeniti članak 3. stavak 2. ZSSI-a bez obzira na to što je imenovana od strane Vlade Republike Hrvatske. Dužnosnica, naime, pojašnjava da je u Fond za obnovu i razvoj Grada Vukovara primljena na temelju natječaja te ima sklopljen ugovor o radu. Njezin status kao dužnosnika ne proizlazi ni iz rješenja Vlade Republike Hrvatske kojim je imenovana s obzirom da u istom nije navedeno da ju Vlada imenuje kao dužnosnika kako je to propisano člankom 3. stavkom 2. ZSSI-a, već ima status javnog službenika na rukovodećem položaju koji je imenovan temeljem članka 18. Zakona o obnovi i razvoju Grada Vukovara. U prilog navedenom govori i činjenica da se svim zaposlenicima Fonda, pa tako i predsjedniku/ci Fonda, plaća isplaćuje sukladno osnovici za obračun plaće u javnim službama i koeficijentima propisanim Uredbom o nazivima radnih mjesta i koeficijentima složenosti poslova u javnim službama. Da predsjednik Fonda za obnovu i razvoj Grada Vukovara nije državni dužnosnik proizlazi i iz Zakona o pravima i obvezama državnih dužnosnika u kojem se navedeno radno mjesto ne spominje. Dužnosnica ističe da ako nije nositelj prava koja su propisana Zakonom o pravima i obvezama državnih dužnosnika, onda se ne može smatrati dužnosnikom niti kad su u pitanju obveze.

Dužnosnica u svom očitovanju nadalje tumači da bi se s obzirom na funkciju koju obnaša eventualno mogla smatrati rukovodećim državnim službenikom te bi, sukladno odredbama ZSSI-a, bila obvezna podnositi izvješće o imovinskom stanju, međutim na rukovodeće državne službenike se ne primjenjuje niti jedna druga odredba navedenog Zakona pa tako ni odredba članka 14. stavka 1. koja propisuje zabranu članstva u nadzornim odborima trgovačkih društava. Slijedom navedenoga, dužnosnica smatra da je jedinu obvezu koju ima prema ZSSI-u, a to je podnošenje imovinske kartice, ispunila.

U očitovanju se nadalje pojašnjava da Fond za obnovu i razvoj Grada Vukovara ima status pravne osobe koja se upisuje u sudski registar te se ne smatra državnim tijelom u smislu Zakona o sustavu državne uprave niti njegovi zaposlenici imaju status državnih službenika, a što proizlazi i iz mišljenja tadašnjeg Ministarstva pravosuđa, uprave i lokalne samouprave o statusu Fonda, KLASA: 112-01/02-01/1287 od 19. lipnja 2002.g.

Dužnosnica nadalje navodi da je u Nadzorni odbor trgovačkog društva Luka-Vukovar d.o.o. imenovana nakon provedenog natječaja te da ju je na navedenu poziciju predložio tadašnji Centar za restrukturiranje i prodaju (u daljnjem tekstu: CERP) u ime Republike Hrvatske kao 100%-tnog vlasnika navedenog trgovačkog društva, očito ne smatrajući da su pozicija predsjednika Fonda za obnovu i razvoj Grada Vukovara i funkcija člana Nadzornog odbora društva Luka-Vukovar d.o.o. inkompatibilne. Pored navedenog, CERP prije podnošenja prijedloga, vrši provjeru ispunjavaju li kandidati uvjete sukladno Uredbi Vlade Republike Hrvatske o uvjetima za izbor i imenovanje članova nadzornih odbora i uprava pravnih osoba od posebnog interesa za Republiku Hrvatsku i načinu njihovog izbora.

Međutim, s obzirom na konzultacije u vezi mogućeg sukoba interesa te mogućeg drugačijeg tumačenja njenog statusa, dužnosnica navodi da je dana 14. kolovoza 2020.g. podnijela ostavku na poziciju predsjednice Nadzornog odbora trgovačkog društva Luka-Vukovar d.o.o. Unatoč navedenom, Skupština društva ju do dana pisanja predmetnog očitovanja nije razriješila članstva u Nadzornom odboru. Dužnosnica završno ističe da je učinila što je mogla te da daljnji postupak mora provesti osnivač Luke Vukovar d.o.o.

U privitku očitovanja dužnosnica je dostavila zahtjev CERP-a za sazivanje Izvanredne skupštine trgovačkog društva Luka-Vukovar d.o.o., rješenje Vlade Republike Hrvatske o imenovanju predsjednice Fonda za obnovu i razvoj Grada Vukovara, podnesak kojim dužnosnica podnosi mandat predsjednice Nadzornog odbora trgovačkog društva Luka-Vukovar d.o.o. na raspolaganje, ispis elektroničke pošte koju je dužnosnica dana 14. rujna 2020.g. uputila članu Uprave trgovačkog društva Luka-Vukovar te mišljenje Ministarstva pravosuđa, uprave i lokalne samouprave KLASA: 112-01/02-01/1287, URBROJ: 514-10-02/1-02-2 od 19. lipnja 2002.g.

Člankom 3. stavkom 2. ZSSI-a propisano je da se odredbe toga Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje Predsjednik Republike Hrvatske imenuje u skladu s odredbama Zakona o službi u oružanim snagama Republike Hrvatske. Člankom 52. stavkom 3. ZSSI-a propisano je da će državna tijela iz članka 3. stavka 2. ZSSI-a dostaviti Povjerenstvu popis osoba koje podliježu imenovanju, izboru ili potvrdi najkasnije u roku od šest mjeseci od stupanja na snagu toga Zakona. Na zahtjev Povjerenstva, Vlada Republike Hrvatske dostavila je dopis KLASA: 200-03/13-08/25, URBROJ: 50302/04-13-1 od 28. ožujka 2013.g. uz koji je priložen Popis osoba (čelnika tijela) koje Vlada Republike Hrvatske imenuje sukladno odredbi članka 3. stavka 2. ZSSI-a. Na navedenom popisu nalazi se i Ljiljana Blažević, predsjednica Fonda za obnovu i razvoj Grada Vukovara, stoga je Ljiljana Blažević, povodom obnašanja navedene dužnosti, dužnosnica u smislu članka 3. stavka 2. ZSSI-a te je obvezna postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Povjerenstvo je izvršilo uvid u Rješenje Vlade Republike Hrvatske o imenovanju predsjednice Fonda za obnovu i razvoj Grada Vukovara KLASA: 080-02/08-01/491, URBROJ: 50304/2-08-01 od 30. rujna 2008.g. kojim je Ljiljana Blažević imenovana predsjednicom navedenog Fonda.

Nadalje je izvršen uvid u Sudski registar Trgovačkog suda u Osijeku te je utvrđeno je da je pod MBS: 030072664 upisano trgovačko društvo Luka-Vukovar d.o.o., OIB: 53535248695. Kao predsjednica Nadzornog odbora upisana je Ljiljana Blažević koja je na navedenu funkciju izabrana odlukom Skupštine društva, s danom 16. travnja 2018.g.

Uvidom u OIB dužnosnice Ljiljane Blažević, naveden u podnesenim izvješćima o imovinskom stanju i OIB predsjednice Nadzornog odbora trgovačkog društva Luka-Vukovar d.o.o. utvrđeno je da je riječ o istoj osobi.

Povjerenstvo je nadalje izvršilo uvid u dokumentaciju koju je dužnosnica dostavila uz svoje očitovanje, a iz koje proizlazi da je dana 9. travnja 2018.g. CERP uputio trgovačkom društvu Luka-Vukovar d.o.o. zahtjev za sazivanje Izvanredne skupštine s prijedlogom Odluke o opozivu dotadašnjih članova Nadzornog odbora te prijedlogom Odluke o izboru novih članova Nadzornog odbora, među kojima je bila i dužnosnica Ljiljana Blažević.

Dužnosnica je nadalje dostavila dopis koji je uputila Vladi Republike Hrvatske, datiran 14. kolovoza 2020.g. u kojem dužnosnica navodi da je predsjednica Nadzornog odbora trgovačkog društva Luka-Vukovar d.o.o. na koju funkciju je izabrana odlukom Glavne skupštine društva od 16. travnja 2018.g. te sukladno članku 7. stavcima 2. i 3. Zakona o postupku primopredaje vlasti stavlja članstvo u Nadzornom odboru trgovačkog društva Luka-Vukovar d.o.o. na raspolaganje.

Dužnosnica je također dostavila ispis elektroničke pošte od 14. rujna 2020.g. koju je uputila članu Uprave trgovačkog društva Luka-Vukovar d.o.o. Marijanu Kuprešaku i Darku Vickoviću, rukovoditelju Sektora za pravne, kadrovske i opće poslove, a u kojoj ukazuje da je mandat predsjednice Nadzornog odbora trgovačkog društva Luka-Vukovar d.o.o. stavila na raspolaganje te navodi da, sukladno mišljenju Povjerenstva, kao predsjednica Fonda za obnovu i razvoj Grada Vukovara nije mogla niti može biti članica Nadzornog odbora navedenog trgovačkog društva.

Na zahtjev Povjerenstva, dana 30. prosinca 2020.g. svoje očitovanje je dostavilo i trgovačko društvo Luka-Vukovar d.o.o. U očitovanju se navodi da je sukladno dopisu CERP-a od 9. travnja 2019.g., Ljiljana Blažević dana 16. travnja 2018.g. imenovana u Nadzorni odbor istog trgovačkog društva te je na sjednici Nadzornog odbora koja je održana istoga dana izabrana za predsjednicu Nadzornog odbora. U dopisu se nadalje navodi da je dužnosnica Ljiljana Blažević u kontinuitetu na navedenoj funkciji od imenovanja do dana pisanja toga dopisa te da svi članovi Nadzornog odbora, pa tako i Ljiljana Blažević, primaju naknadu od 2.000,00 kn mjesečno.

U privitku očitovanja dostavljen je Zahtjev CERP-a za sazivanje Izvanredne skupštine društva Luka-Vukovar d.o.o. od 9. travnja 2018.g. te Zapisnik s konstituirajuće sjednice Nadzornog odbora trgovačkog društva Luka-Vukovar d.o.o. održane 16. travnja 2018.g. u Vukovaru. Uvidom u navedeni Zapisnik utvrđeno je da je dužnosnica Ljiljana Blažević na konstituirajućoj sjednici Nadzornog odbora izabrana za predsjednicu istog.

S obzirom da je dopis trgovačkog društva Luka-Vukovar datiran 30. prosinca 2020.g. Povjerenstvo je uvidom u Informacijski sustav Porezne uprave provjerilo je li dužnosnica Ljiljana Blažević primila naknadu za funkciju predsjednice Nadzornog odbora i u siječnju 2021.g. te je utvrđeno da je trgovačko društvo Luka-Vukovar d.o.o. dužnosnici isplatilo naknadu i u siječnju 2021.g.

Nastavno na ovako utvrđeno činjenično stanje Povjerenstvo pojašnjava da je člankom 260.a Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.) kojim je regulirano podnošenje ostavke člana nadzornog odbora dioničkog društva, a koji se sukladno članku 439. istog Zakona, primjenjuje i na društva s ograničenom odgovornošću, propisano da predsjednik i član nadzornog odbora mogu dati ostavku. Za prestanak članstva u nadzornom odboru nije potrebna odluka glavne skupštine. Ostavka se u pisanom obliku izjavljuje društvu i, ako iz nje ne proizlazi što drugo, djeluje od dana kada je dana. Uprava društva je dužna o tome odmah izvijestiti sve članove nadzornog odbora.

Dužnosnica Ljiljana Blažević međutim nije dostavila dokaz da je podnijela ostavku na funkciju predsjednice Nadzornog odbora trgovačkog društva Luka-Vukovar d.o.o. koja, sukladno odredbama Zakona o trgovačkim društvima, proizvodi pravne učinke od dana kad je dana i bez odluke skupštine društva. Dužnosnica je dostavila dopis kojim sukladno odredbama Zakona o postupku primopredaje vlasti („Narodne novine“, broj 94/04., 17/07., 91/10. i 22/13.) stavlja mandat na raspolaganje, a koji institut se po svojim učincima ne može izjednačiti s podnošenjem ostavke u smislu Zakona o trgovačkim društvima. Naime, sukladno članku 7. Zakona o postupku primopredaje vlasti, o stavljanju na raspolaganje članstva u nadzornom odboru trgovačkog društva u kojem Republika Hrvatska ima većinski udio, odlučuje Vlada Republike Hrvatske u roku propisanom navedenim Zakonom te eventualni prestanak obavljanja funkcije člana nadzornog odbora ovisi o odluci Vlade.

Povjerenstvo nadalje zaključuje da je dužnosnica Ljiljana Blažević morala imati saznanja o tome da povodom stavljanja članstva u Nadzornom odboru trgovačkog društva Luka-Vukovar d.o.o. na raspolaganje, nije razriješena navedene funkcije s obzirom da joj je i nakon stavljanja mandata na raspolaganje u kolovozu 2020.g. svaki mjesec isplaćivana naknada.

Povjerenstvo nadalje ukazuje da je na 198. sjednici, održanoj 24. listopada 2017.g. također donijelo odluku kojom je utvrđeno je dužnosnica Ljiljana Blažević počinila povredu članka 14. stavka 1. ZSSI-a, i to istovremenim obnašanjem dužnosti predsjednice Fonda za obnovu i razvoj Grada Vukovara i obavljanjem funkcije člana Upravnog vijeća Javne ustanove za upravljanje sportskim objektima Grada Vukovara koja nije bila utvrđena pravnom osobom od posebnog državnog interesa niti od posebnog interesa za jedinicu lokalne, odnosno područne (regionalne) samouprave. Dužnosnica je stoga morala znati da se nju primjenjuju sve odredbe ZSSI-a pa tako i odredba članka 14. toga Zakona.

Također je potrebno obrazložiti da se krug osoba koje se smatraju državnim dužnosnicima u smislu Zakona o obvezama i pravima državnih dužnosnika („Narodne novine“ broj 01/98., 135/98., 105/99., 25/00., 73/00., 30/01., 59/01., 114/01., 153/02., 163/03., 16/04., 30/04., 121/05., 151/05., 141/06., 17/07., 34/07., 107/07., 60/08., 38/09., 150/11., 22/13., 102/14., 103/14., 03/15., 93/16., 44/17. i 66/19.) ne podudara u potpunosti s obnašateljima javnih dužnosti koji se smatraju dužnosnicima u smislu ZSSI-a i na koje se stoga primjenjuju obveze propisane navedenim Zakonom.

Slijedom svega navedenoga, Povjerenstvo je iz prikupljenih podataka i dokumentacije nedvojbeno utvrdilo da je dužnosnica Ljiljana Blažević, u razdoblju od 16. travnja 2018.g do dana donošenja ove odluke, istovremeno uz obnašanje dužnosti predsjednice Fonda za obnovu i razvoj Grada Vukovara obavljala funkcije predsjednice Nadzornog odbora trgovačkog društva Luka-Vukovar d.o.o. čime je počinila povredu članka 14. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je uzelo u obzir duljinu trajanja povrede od 2 godine i 8 mjeseci, kao i okolnost da dužnosnica u trenutku donošenja ove odluke i nadalje nije uskladila svoje postupanje s odredbama ZSSI-a.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće dužnosnika Povjerenstvo može izreći u iznosu od 2.000,00 do 40.000,00 kn, vodeći računa o težini i posljedicama povrede Zakona. Na izricanje sankcije više od Zakonom propisanog minimuma utjecala je okolnost da je je dužnosnica za članstvo u Nadzornom odboru trgovačkog društva Luka –Vukovar d.o.o. u kojem sukladno članku 14. stavku 1. ZSSI-a nije ni smjela biti, primala mjesečnu naknadu u iznosu od 2.000,00 kn.

Povjerenstvo stoga smatra da je za utvrđenu povrede ZSSI-a primjerena sankcija obustava isplate dijela neto plaće u iznosu od 6.000,00 kn, koja će trajati šest mjeseci te će se izvršiti u šest uzastopnih mjesečnih obroka, svaki u pojedinačnom iznosu od 1.000,00 kn.

S obzirom da se dužnosnica Ljiljana Blažević u trenutku donošenja predmetne Odluke i dalje nalazi u povredi članka 14. stavka 1. ZSSI-a, Povjerenstvo je odlučilo kao u točki III. izreke ove odluke.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Ljiljana Blažević, elektroničkom dostavom
2. Podnositelju prijave, putem e-maila
3. Objava na internetskoj stranici Povjerenstva
4. Pismohrana